Tá sé curtha in iúl freisin le comhairliúcháin na mBallstát (faoin bhFóram LET um Aistriú a bunaíodh mar ghrúpa neamhfhoirmiúil saineolaithe de chuid an Choimisiúin) agus na geallsealbhóirí go bhfuil gá le Moladh 2008 ón gCoimisiún maidir le bainistiú maoine intleachtúla i ngníomhaíochtaí aistrithe eolais a thabhairt cothrom le dáta agus athrú cultúrtha a chur i gcrích, ag bogadh ar shiúl ó choincheap traidisiúnta an aistrithe eolais go dtí luachshocrú sócmhainní intleachtúla a chruthaítear trí réimse leathan gníomhaíochtaí T&N, a bhaineann le méid comhchruthaithe atá ag méadú arna ndéanamh ag cineálacha éagsúla gníomhaithe ar fud na n‑éiceachóras T&N.

Is é is cuspóir leis na treoirphrionsabal maidir le luachshocrú eolais comhlíne a ghlacadh maidir le prionsabail bheartais agus bearta beartais do lucht ceaptha beartas náisiúnta, réigiúnach agus áitiúil chun feabhas a chur ar luachshocrú eolais. Le cur chun feidhme na dtreoirphrionsabal áiritheofar go ndéanfar sonraí, torthaí taighde agus nuálaíocht a aistriú go héifeachtúil go táirgí, próisis, seirbhísí agus beartais inbhuanaithe lena mbaineann luach socheacnamaíoch agus a rachaidh chun tairbhe na sochaí. Tá an tionscnamh beartaithe i gcomhréir le hAirteagal 179 agus le hAirteagal 181 CFAE, rud a thugann inniúlacht fhoriomlán don Aontas Eorpaigh chun tacú le gníomhaíochtaí na mBallstát dá ngníomhaíochtaí taighde agus forbartha teicneolaíche, iad a chomhordú nó iad a fhorlíonadh. Trí bhéim a leagan ar mhúscailt feasachta, ar mhalartú dea-chleachtas agus ar phiarfhoghlaim faoi phríomhghnéithe an luachshocraithe eolais, leis an togra seo le haghaidh Moladh ón gComhairle cuirfear feabhas ar chruthú luacha a thiocfaidh as torthaí T&N ar fud na mBallstát gan forálacha atá ceangailteach ó thaobh dlí a fhorchur.

I gcomhréir le hAirteagal 181 CFAE, ní mór don AE agus do na Ballstáit a ngníomhaíochtaí taighde agus forbartha teicneolaíche a chomhordú lena áirithiú go mbeidh beartais náisiúnta agus beartas AE comhsheasmhach lena chéile. Féadfaidh an Coimisiún, i ndlúthchomhar leis na Ballstáit, gach tionscnamh is fóinteach a ghlacadh chun an comhordú sin a chur chun cinn, go háirithe tionscnaimh a bhfuil sé mar aidhm leo treoirlínte agus táscairí a bhunú, malairtí dea-chleachtais a eagrú agus na gnéithe is gá a ullmhú le haghaidh faireachán agus meastóireacht thréimhsiúil. Ní mór Parlaimint na hEorpa a choinneáil go hiomlán ar an eolas.

I gcomhréir le hAirteagal 179 CFAE, beidh sé de chuspóir ag an Aontas Eorpach (AE) a bhunúis eolaíocha agus theicneolaíocha a neartú trí limistéar Eorpach taighde a bhaint amach ina mbeidh taighdeoirí, eolas eolaíoch agus teicneolaíocht ag gluaiseacht faoi shaoirse, agus é a spreagadh le bheith níos iomaíche, lena n‑áirítear ina chúrsaí tionscail, agus na gníomhaíochtaí taighde go léir a mheastar a bheith riachtanach de bhua Chaibidlí eile na gConarthaí á gcur chun cinn. Sonraítear in Airteagal 180 CFAE nach mór don Aontas Eorpach roinnt gníomhaíochtaí a dhéanamh lena gcomhlánaítear na gníomhaíochtaí a dhéantar sna Ballstáit. Áirítear leo sin comhar le gnóthais, lárionaid taighde agus ollscoileanna agus eatarthu a chur chun cinn, chomh maith le torthaí gníomhaíochtaí maidir le taighde, forbairt theicneolaíoch agus taisealbhadh AE a scaipeadh agus a barrfheabhsú

Le hAirteagal 182(5) cuirtear an deis ar fáil na gníomhaíochtaí atá beartaithe leis an gclár réime ilbhliantúil a chomhlíonadh, trína chur ar chumas Pharlaimint na hEorpa agus na Comhairle, ag gníomhú dóibh i gcomhréir leis an ngnáthnós imeachta reachtach agus i ndiaidh dóibh dul i gcomhairle leis an gCoiste Eacnamaíoch agus Sóisialta, na bearta is gá a bhunú chun LET a chur chun feidhme.

Is iad Airteagal 182(5) agus Airteagal 292 den Chonradh ar Fheidhmiú an Aontais Eorpaigh (CFAE) an bunús dlí leis an tionscnamh seo. I gcomhréir le hAirteagal 292 CFAE, féadfaidh an Chomhairle moltaí a ghlacadh agus gníomhóidh sí ar thogra ón gCoimisiún sna cásanna uile ina sonraítear sna Conarthaí nach mór di gníomhartha a ghlacadh ar bonn togra ón gCoimisiún.

Tacóidh na treoirphrionsabail maidir le luachshocrú eolais leis an Straitéis Eorpach nuashonraithe maidir le tionsclaíocht agus le Plean Gníomhaíochta AE um Maoin Intleachtúil, trí fheasacht an phobail taighde a mhúscailt maidir leis an tábhacht a bhaineann le bainistiú maoine intleachtúla, úsáid agus cur chun feidhme éifeachtach na maoine intleachtúla a chur chun cinn, agus a áirithiú go mbeidh sé níos éasca sócmhainní atá faoi chosaint maoine intleachtúla a rochtain agus comhroinnt. Tacóidh siad freisin le <tionscnaimh an Chomhaontaithe Ghlais don Eoraip, agus feabhsófar leo an nasc idir an taighde agus an caighdeánú i gcomhréir le Straitéis um Chaighdeánú AE. I gcomhréir leis an Teachtaireacht ón gCoimisiún maidir leis an gClár Oibre Eorpach Nua um Nuálaíocht, cuideoidh na treoirphrionsabail freisin leis na tallanna éagsúla, na sócmhainní intleachtúla agus na cumais thionsclaíocha san Eoraip a threisiú. Cuideoidh siad freisin le luachshocrú eolais a fheabhsú in ollscoileanna agus díreofar iad ar scileanna cruthaitheacha agus fiontraíochta a thacaíonn leis an straitéis Eorpach d'ollscoileanna, leis an Limistéar Eorpach Oideachais (LEO) agus leis an gClár Oibre Scileanna don Eoraip don iomaíochas inbhuanaithe, don chothroime shóisialta agus don athléimneacht. Ina theannta sin, tá na treoirphrionsabail ag cloí leis na conclúidí ón gComhairle maidir le measúnú Taighde agus cur chun feidhme na hEolaíochta Oscailte a glacadh an 10 Meitheamh 2022 ina dtugtar le fios gur cheart luachshocrú eolais a chuimsiú i dteacht chun cinn na gcóras measúnaithe taighde san Eoraip. Ar deireadh, neartófar leis na treoirphrionsabail cumas na gcóras T&N tacú le ceapadh beartais atá bunaithe ar fhianaise, le riaracháin phoiblí agus le rialáil níos fearr.

Déantar forbairt leis na treoirphrionsabail ar an gcomhchruthú a rinne foghrúpa Fhóram LET maidir le luachshocrú eolais arna bhunú ag grúpa neamhfhoirmiúil saineolaithe de chuid an Choimisiúin maidir le Fóram LET um Aistriú.

Tacófar tuilleadh leis na treoirphrionsabail maidir le luachshocrú eolais le dhá Chód Cleachtais lena soláthrófar treoir níos mionsonraithe maidir le cur chun feidhme réimsí áirithe den luachshocrú do ghníomhaithe san éiceachóras T&N. Tuartar le Gníomh 7 LET Cód cleachtais maidir le húsáid chliste na maoine intleachtúla</g> agus Cód cleachtais do thaighdeoirí maidir le caighdeánú.

Leis na Conclúidí ón gComhairle maidir le ‘Rialachas an Limistéir Eorpaigh Taighde Amach Anseo’ a glacadh an 26 Samhain 2021, formhuiníodh Clár Oibre Beartais LET do 2022-2024. Áirítear ar Chlár Oibre Beartais LET ‘Treoir uasghrádaithe AE maidir le luachshocrú eolais níos fearr’ mar Ghníomhaíocht LET 7. Is é an chéad toradh ar sin ‘Treoirphrionsabail maidir le luachshocrú eolais a fhorbairt agus a fhormhuiniú’.

Sa Teachtaireacht ón gCoimisiún 2020 dar teideal ‘LET Nua don Taighde agus don Nuálaíocht’, leagtar síos an bonn maidir le treoirphrionsabail a fhorbairt agus a thabhairt cothrom le dáta maidir le luachshocrú eolais agus cód cleachtais le haghaidh úsáid chliste na maoine intleachtúla, faoi dheireadh 2022. Sa Mholadh ón gComhairle an 26 Samhain 2021 maidir le ‘Comhshocrú um Thaighde agus um Nuálaíocht san Eoraip’, sainaithnítear luachshocrú eolais mar cheann de na réimsí tosaíochta le haghaidh gníomhaíocht chomhpháirteach chun tacú leis an limistéar Eorpach taighde (LET).

Cuirfear na treoirphrionsabail maidir le luachshocrú eolais in ionad Mholadh 2008 ón gCoimisiún trí dhíriú ar luach na n‑infheistíochtaí T&N a uasmhéadú thar an aistriú eolais traidisiúnta. Braitheann luachshocrú eolais ar bhealaí éagsúla agus baineann sé leis na gníomhaithe uile san éiceachóras T&N agus lena sócmhainní eolais. Beidh na treoirphrionsabail ina gcuidiú freisin le bearnaí sa luachshocrú eolais ar fud na mBallstát a líonadh agus a áirithiú go mbeidh na saoránaigh sna Ballstáit uile ábalta leas níos fearr a bhaint as torthaí T&N.

In 2008, d'eisigh an Coimisiún Moladh maidir le bainistiú maoine intleachtúla i ngníomhaíochtaí i ndáil le faisnéis a mhalartú agus maidir le Cód Cleachtais d'ollscoileanna agus d'eagraíochtaí eile um thaighde poiblí (C(2008)1329). Tá athrú mór tagtha ar thírdhreach an taighde agus na nuálaíochta (T&N) ó 2008 i leith ó thaobh gníomhaithe agus chastacht na n‑éiceachóras T&N de, agus ó thaobh dúshláin dhomhanda de chomh maith. Léiríodh le paindéim COVID-19 freisin an géarghá atá leis an eolas T&N a chruthaítear san Aontas Eorpach (AE) a úsáid agus a luachshocrú. Éilítear leis sin ar lucht ceaptha beartas cuspóirí nua a leagan síos agus treoir nuashonraithe maidir le luachshocrú eolais a sholáthar.

Beidh an togra reatha ina chuid den phlean gníomhaíochta LET faoi réir an tsásra faireacháin, meastóireachta agus tuairiscithe iomchuí a leagtar amach ann.

Ní gá measúnú tionchair a dhéanamh ar an togra seo agus ní dhearnadh aon cheann. Mar sin féin, mar ghníomhaíocht a shainítear sa Teachtaireacht ón gCoimisiún dar teideal ‘LET Nua don Taighde agus don Nuálaíocht’, úsáidtear a lán den obair anailíseach agus den fhianaise ann a thacaíonn leis an Limistéar Eorpach Taighde nua (Doiciméad Inmheánach Oibre 2020 de chuid an Choimisiúin a ghabhann leis an Teachtaireacht ón gCoimisiún dar teideal ‘LET nua don Taighde agus don Nuálaíocht’). Is é an tátal a bhaintear as go bhfuil go leor straitéisí, ionstraimí agus beart forbartha ar leibhéal an Aontais Eorpaigh, ar an leibhéal náisiúnta agus ar an leibhéal réigiúnach, ag gníomhaithe príobháideacha agus poiblí, chun aistriú agus luachshocrú eolais a fheabhsú. Mar sin féin, le haghaidh beartas luachshocraithe eolais níos éifeachtaí ní mór bogadh i dtreo cur chuige níos iomlánaí d’fhonn luach a chruthú ón eolas agus réitigh inbhuanaithe lena mbaineann luach eacnamaíoch agus tairbhe don tsochaí a dhéanamh de thorthaí T&N.

Tugadh cuireadh do gheallsealbhóirí agus do bhrateagraíochtaí ábhartha a gcuid tuairimí a roinnt ag Cruinniú Geallsealbhóirí LET an 16 Márta 2022. Cuirtear na tuairimí sin san áireamh sa togra seo.

Léirítear go soiléir le torthaí na gcomhairliúchán sin an gá atá le nuashonrú chun athrú cultúrtha a chothú, ag bogadh ar shiúl ó choincheap traidisiúnta an aistrithe eolais go dtí luachshocrú sócmhainní intleachtúla a chruthaítear trí réimse leathan gníomhaíochtaí T&N, a bhaineann le méid comhchruthaithe atá ag méadú arna ndéanamh ag cineálacha éagsúla gníomhaithe ar fud na n‑éiceachóras T&N. I gcomparáid le Moladh 2008 ón gCoimisiún, ba cheart an treoir a leathnú ó ollscoileanna agus ó eagraíocht taighde phoiblí go dtí réimse níos leithne gníomhaithe, amhail taighdeoirí aonair, nuálaithe agus gnólachtaí de gach méid, riarachán poiblí agus an tsochaí shibhialta. Chun méadú a dhéanamh ar chomhchruthú agus ar chomhroinnt torthaí taighde ní mór breithniú go luath ar rialú agus ar úinéireacht maidir le gach cineál sócmhainne intleachtúla ag gach céim den phróiseas T&N.

Bailíodh tuairimí na ngeallsealbhóirí roinnt uaireanta. Is toradh é an togra reatha ar phróiseas um chomhchruthú leis na Ballstáit i bhFóram LET um Aistriú (a bunaíodh mar ghrúpa neamhfhoirmiúil saineolaithe de chuid an Choimisiúin), go háirithe foghrúpa an Fhóraim maidir le luachshocrú eolais, a raibh an cúram sonrach air agus an saineolas is gá aige chun comhairle a chur ar an gCoimisiún maidir le treoirphrionsabail maidir le luachshocrú eolais a dhréachtú. Rinneadh suirbhé i ndáil le ‘Treoirphrionsabail maidir le luachshocrú eolais’ a bhí dírithe ar Bhallstáit agus ar thíortha an Limistéir Eorpaigh Eacnamaíoch idir mí Aibreáin agus mí na Bealtaine 2021 chun aiseolas a bhailiú ar staid na himeartha agus ar an tionchar maidir le Moladh 2008 ón gCoimisiún maidir le bainistiú maoiniú intleachtúla i ngníomhaíochtaí aistrithe eolais. Rinneadh comhairliúchán poiblí ar na treoirphrionsabail maidir le luachshocrú eolais idir mí Iúil agus mí Mheán Fómhair 2021 freisin chun tuairimí a fháil ó réimse leathan geallsealbhóirí.

Glacadh na treoirphrionsabail roimhe seo ó 2008 mar Mholadh ón gCoimisiún. Moladh ón gComhairle is ea an ionstraim roghnaithe le haghaidh na dtreoirphrionsabal reatha de bharr an chomhthéacs pholaitiúil, go háirithe an gá atá le feabhas a chur ar chruthú luacha agus ar thionchair shochaíocha agus eacnamaíocha T&N a mhéadú mar a luaitear sa Mholadh ón gComhairle ‘maidir le Comhshocrú um Thaighde agus um Nuálaíocht san Eoraip ‘. Leis sin tabharfar mothú úinéireachta níos fearr ar na prionsabail do na Ballstáit, méadófar a n‑infheictheacht agus spreagfar glacadh an Aontais Eorpaigh maidir le seasamh chun luach socheacnamaíoch níos mó a fháil ó thorthaí taighde agus nuálaíochta gan forálacha atá ceangailteach ó thaobh dlí a fhorchur.

Aithníodh gur dhúshlán suntasach é feabhas a chur ar aistriú eolais agus ar luachshocrú eolais san Aontas Eorpach i nDoiciméad Inmheánach Oibre de chuid an Choimisiún 2020 a ghabhann leis an Teachtaireacht ón gCoimisiún dar teideal ‘LET nua dom Taighde agus don Nuálaíocht’. Tá straitéis chuimsitheach Eorpach um luachshocrú de dhíth orainn ina soláthrófar treoir agus cuspóirí agus ina dtabharfar treoir maidir le bainistíocht caidrimh T&N chun comhoibrithe ar luachshocrú a spreagadh, lena n‑áirítear comhairle maidir le bainistiú agus úsáid maoine intleachtúla. Is gá na héiceachórais T&N níos casta a chur san áireamh agus foireann níos leithne geallsealbhóirí agus gníomhaithe a bheith páirteach chun sreafaí eolais dinimiciúla a áirithiú.

Bhí an Moladh ón gCoimisiún 2008 maidir le bainistiú maoine intleachtúla i ngníomhaíochtaí aistrithe eolais ina athrú suntasach do go leor táirgeoirí eolais a mhaoinítear go poiblí . Léiríodh i staidéar a foilsíodh in 2013 gurthug beagnach gach tír (92%) a raibh baint acu leis an staidéar le fios gur thacaigh rialtais náisiúnta agus réigiúnacha le cumas agus scileanna aistrithe eolais a fhorbairt in ollscoileanna agus in eagraíochtaí taighde phoiblí eile. Rinne roinnt Ballstát infheistíochtaí straitéiseacha i mbonneagair agus seirbhísí aistrithe eolais, amhail oifigí aistrithe teicneolaíochta agus idirghabhálaithe eile, agus chuir cuid díobh beartais a bhaineann go sonrach le maoin intleachtúil chun feidhme, amhail an Prótacal Náisiúnta um Maoin Intleachtúil in Éirinn. In ainneoin na n‑éachtaí sin, tá an tAontas Eorpach fós ag titim chun deiridh ar a chuid iomaitheoirí domhanda ó thaobh nuálaíochtaí a dhéanamh de smaointe atá bunaithe ar an eolaíocht, agus tá scaipeadh eolais fós neamhleanúnach laistigh den Aontas Eorpach. Tá an t‑éiceachóras ina bhfeidhmíonn gníomhaithe taighde agus nuálaíochta athraithe go mór mar gheall ar an Digitiú, an Eolaíocht Oscailte agus an Nuálaíocht Oscailte agus ní mór don Aontas Eorpach oiriúnú dá réir.

I gcomhréir le hAirteagal 5(4) den Chonradh ar an Aontas Eorpach, ní théann ábhar ná foirm an Mholta ón gComhairle atá beartaithe thar a bhfuil riachtanach lena chuspóirí a bhaint amach. Níl na gealltanais a dhéanfaidh na Ballstáit ceangailteach, agus tá saorchead i gcónaí ag gach Ballstát an cur chuige a ghlacfaidh sé a chinneadh.

Tá na gníomhaíochtaí atá beartaithe i gcomhréir leis na cuspóirí a bhfuiltear ag féachaint leo. Tacaíonn an togra le cuspóirí LET nua a bhaint amach. Comhlánaítear leis iarrachtaí na mBallstát maidir le luachshocrú eolais. Urramaítear leis an togra cleachtais na mBallstát agus éascaítear leis cur chuige caolchúiseach a thagann le cúinsí eacnamaíocha, airgeadais agus sóisialta éagsúla na mBallstát, chomh maith le héagsúlacht na gcóras taighde agus na n‑institiúidí agus na n‑eagraíochtaí lena mbaineann. Aithnítear leis freisin go bhféadfadh difríocht sa dóigh a gcuirfear an moladh atá beartaithe i bhfeidhm a bheith ina dtoradh ar dhálaí éagsúla náisiúnta, réigiúnacha nó áitiúla.

2022/0233 (NLE)

Togra le haghaidh

MOLADH ÓN gCOMHAIRLE

maidir leis na treoirphrionsabail maidir le luachshocrú eolais

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe an chéad abairt agus an dara habairt d'Airteagal 292,

Ag féachaint don togra ón gCoimisiún Eorpach,

De bharr an méid seo a leanas:

(1)An 10 Aibreán 2008, ghlac an Coimisiún Moladh maidir le bainistiú maoine intleachtúla i ngníomhaíochtaí i ndáil le faisnéis a mhalartú agus maidir le Cód Cleachtais d'ollscoileanna agus d'eagraíochtaí eile um thaighde poiblí. D'fháiltigh an Chomhairle roimh an Moladh agus roimh an gCód Cleachtais agus thacaigh sí leo ina Rún an 30 Bealtaine 2008. Leis an Moladh agus leis an gCód Cleachtais le chéile spreagadh go leor táirgeoirí eolais a mhaoinítear go poiblí. Rinne roinnt Ballstát infheistíochtaí straitéiseacha i mbonneagair agus i seirbhísí aistrithe eolais amhail oifigí aistrithe teicneolaíochta agus idirghabhálaithe eile; agus chuir cuid díobh beartais a bhaineann go sonrach le maoin intleachtúil chun feidhme, amhail an Prótacal Náisiúnta um Maoin Intleachtúil in Éirinn. Forbraíodh tuilleadh gníomhaíochtaí lena gcuirtear aistriú eolais chun cinn ar leibhéal AE mar chuid den Aontas Nuálaíochta (2010).

(2)Meastar sna Conclúidí ón gComhairle maidir le scaipeadh eolais a Luathú san Aontas Eorpach, arna nglacadh an 29 Bealtaine 2018, gur gá don Aontas Eorpach lánúsáid a bhaint as an eolas eolaíoch agus teicneolaíoch ábhartha a sholáthraíonn sé agus a áirithiú go n‑aistreofar torthaí tionscadal T&N ar bhealach níos éifeachtaí chuig an tsochaí agus chuig an tionscal chun an tionchar is fearr agus is féidir a bhaint as an infheistíocht in T&N. Iarrtar leis freisin ar na Ballstáit na dea-chleachtais maidir le haistriú eolais a scrúdú agus a chomhroinnt, agus iarrtar ar an gCoimisiún straitéis a fhorbairt agus a chur chun feidhme maidir le torthaí a scaipeadh agus a chur i bhfeidhm go praiticiúil chun infhaighteacht agus úsáid torthaí tionscadal T&N a mhéadú tuilleadh agus chun dlús a chur lena nglacadh féideartha.

(3)Sa Teachtaireacht ón gCoimisiún ‘LET Nua don Taighde agus don Nuálaíocht’, a glacadh an 30 Meán Fómhair 2020, áirítear éiceachórais nuálaíochta a neartú maidir le scaipeadh agus luachshocrú eolais mar cheann de phríomhchuspóirí an LET nua agus gníomh ‘chun maidir le luachshocrú eolais agus cód cleachtais a nuashonrú agus a fhorbairt maidir le húsáid chliste maoine intleachtúla’.

(4)I Straitéis Eorpach Nua nuashonraithe maidir le tionsclaíocht 2021 leagtar béim ar an tábhacht a bhaineann le bainistiú maoine intleachtúla, go háirithe feasacht an phobail taighde ar mhaoin intleachtúil a mhúscailt, agus fógraíodh léi straitéis maidir le caighdeánú chun tacú le seasamh níos ceannasaí maidir le leasanna an Aontais Eorpaigh. I measc phríomhthosaíochtaí Phlean Gníomhaíochta AE um Maoin Intleachtúil tá ‘úsáid agus cur chun feidhme éifeachtach na maoine intleachtúla a chur chun cinn’ agus ‘a áirithiú go mbeidh sé níos éasca sócmhainní atá faoi chosaint maoine intleachtúla a rochtain agus comhroinn’.

(5)Leagtar béim i Straitéis AE um Chaighdeánú ar an tábhacht a bhaineann le feasacht straitéiseach maidir le caighdeánú a ardú i measc taighdeoirí agus an pobal taighde agus nuálaíochta a mhealladh go luath sa chaighdeánú, mar bhealach chun saineolas agus scileanna ábhartha a fhorbairt. Luaitear sa straitéis freisin go bhforbróidh an Coimisiún Cód Cleachtais do thaighdeoirí faoi lár 2022 maidir le caighdeánú chun an nasc idir caighdeánú agus T&N a neartú.

(6)Cuireadh fáilte sna Conclúidí ón gComhairle maidir leis an ‘Limistéar Eorpach Taighde Nua’, a glacadh an 1 Nollaig 2020, roimh an tionscnamh ón gCoimisiún maidir le hathbhreithniú a dhéanamh ar Mholadh 2008 maidir le bainistiú maoine intleachtúla i ngníomhaíochtaí aistrithe eolais agus maidir leis an gCód Cleachtais i gcomhréir leis an Straitéis Nua Eorpach maidir le Tionsclaíocht.

(7)Leis an Moladh ón gComhairle maidir leis an an 26 Samhain 2021, sainaithnítear an luachshocrú eolais mar cheann de na réimsí tosaíochta le haghaidh gníomhaíocht chomhpháirteach chun tacú le LET. Aithnítear leis an gComhshocrú freisin cruthú luacha agus tionchar sochaíoch agus eacnamaíoch mar chuid de shraith choiteann luachanna agus prionsabal le haghaidh T&N san Aontas ar cheart do na Ballstáit iad a chur san áireamh agus a gcórais T&N á bhforbairt acu.

(8)Cuimsítear i gClár Oibre Beartais LET do 2022-2024 atá i gceangal leis na Conclúidí ón gComhairle maidir le ‘Rialachas an Limistéir Eorpaigh Taighde amach anseo’ 26 Samhain 2021 gníomh chun ‘Treoir AE maidir le luachshocrú eolais níos fearr a uasghrádú’. Is é an chéad toradh a bheidh ar sin ‘Treoirphrionsabail maidir le luachshocrú eolais a fhorbairt agus a fhormhuiniú’. Áirítear leis an ngníomhaíocht freisin Cód Cleachtais a fhorbairt maidir le húsáid chliste maoine intleachtúla agus Cód Cleachtais do thaighdeoirí maidir le caighdeánú chun treoir níos mionsonraithe a sholáthar faoi conas gnéithe áirithe de luachshocrú eolais a chur chun feidhme.

(9)Modh caighdeánach an eolaíocht oscailte chun oibriú faoi chreatchláir AE um thaighde agus um nuálaíocht agus is réimse tosaíochta eile é le haghaidh gníomhaíocht chomhpháirteach i gClár Oibre Beartais LET do 2022-2024. Leis an Moladh ón gCoimisiún ‘maidir le rochtain ar fhaisnéis eolaíoch agus lena caomhnú’, spreagtar na Ballstáit chun beartais náisiúnta a leagan amach agus a chur chun feidhme maidir le foilseacháin eolaíochta a scaipeadh agus rochtain oscailte orthu agus maidir le sonraí taighde a bhainistiú, go háirithe tríd an Néal Eorpach maidir leis an Eolaíocht Oscailte. I dtuarascáil dheiridh an ardáin beartais le haghaidh Eolaíocht Oscailte liostaítear an fheasacht ar luach maoine intleachtúla agus ar bhainistiú sócmhainní maoine intleachtúla i measc na ngnéithe nach mór iad a chur san áireamh i gcóras comhroinnte taighde don nuálaíocht. Sna conclúidí ón gComhairle maidir leis an meastóireacht ar thaighde agus maidir leis an eolaíocht oscailte a chur chun feidhme a glacadh an 10 Meitheamh 2022 tugtar le fios gur cheart luachshocrú eolais a chuimsiú i dteacht chun cinn na gcóras measúnaithe taighde san Eoraip.

(10)Sa Teachtaireacht ón gCoimisiún dar teideal ‘Straitéis Eorpach maidir le Sonraí’ a glacadh an 19 Feabhra 2020, spreagtar daoine chun an deis atá á soláthar le sonraí ar mhaithe leis an leas sóisialta agus eacnamaíoch a thapú agus gur cheart an acmhainn sin a chur ag obair chun aghaidh a thabhairt ar riachtanais daoine aonair agus, ar an dóigh sin, luach a chruthú don gheilleagar agus don tsochaí. Soláthrófar buntáistí ollmhóra leis an nuálaíocht sonraíbhunaithe do shaoránaigh, mar shampla trí chógais phearsantaithe fheabhsaithe, soghluaisteacht nua, agus tríd an méid a chuirfidh sí leis an gComhaontú Glas don Eoraip.

(11)An Teachtaireacht ón gCoimisiún ‘Rialáil níos fearr: Teacht le chéile chun dlíthe níos fearr a dhéanamh glacadh an 29 Aibreán 2021, léirítear go bhfuil fianaise eolaíoch ar cheann de bhunchlocha na rialála níos fearr, go bhfuil sí ríthábhachtach chun cur síos cruinn a dhéanamh ar an bhfadhb, gur fíorthuiscint í ar chúisíocht agus dá bhrí gur loighic idirghabhála í agus chun tionchar a mheas. Ní féidir taighde ardchaighdeáin a dhéanamh thar oíche, mar sin ní mór a áirithiú go bhfuil fianaise ábhartha ar fáil nuair is gá chun riachtanais na fianaise a réamh-mheas agus a chomhordú ar bhealach níos fearr. Ciallaíonn sé freisin an pobal taighde a shlógadh agus a mhealladh ar bhealach níos fearr sa phróiseas rialála.

(12)Tá cothú scileanna trasnaí amhail fiontraíocht, cruthaitheacht, smaointeoireacht chriticiúil agus rannpháirtíocht shibhialta i measc chuspóirí na Teachtaireachta ón gCoimisiúin ‘maidir leis an Limistéar Eorpach Oideachais a bhaint amach faoi 2025’, ‘an straitéis Eorpach d’ollscoileanna’ agus ‘an Clár Oibre Scileanna don Eoraip don iomaíochas inbhuanaithe, don chothroime shóisialta agus don athléimneacht’. Le creat straitéiseach an Limistéir Eorpaigh Oideachais cuirtear comhoibriú agus piarfhoghlaim idir na Ballstáit agus príomh-gheallsealbhóirí chun cinn, e.g. i bhfoirm grúpaí oibre.